b'\n_START_ARTICLE_\nDet amerikanske presidentembetets v\xc3\xa5pen\n_START_PARAGRAPH_\nDet amerikanske presidentembetets v\xc3\xa5pen er en avbildning av et rundt, fargelagt segl som er det offisielle emblemet til USAs president. Innenfor skriftringen inneholder seglet en flakt \xc3\xb8rn som p\xc3\xa5 brystet har et skjold og som i kl\xc3\xb8rne har en olivengren og en bunt av piler. Denne \xc3\xb8rnen, nasjonalfuglen hvithodet hav\xc3\xb8rn, er Amerikas forente staters riksv\xc3\xa5pen._NEWLINE_Den f\xc3\xb8rste amerikanske president til \xc3\xa5 bruke et eget emblem til \xc3\xa5 symbolisere presidentembetet var Rutherford B. Hayes som godkjente det i 1880. Hayes brukte blant annet emblemet p\xc3\xa5 invitasjoner til Det hvite hus. Woodrow Wilson var den f\xc3\xb8rste presidenten som brukte det p\xc3\xa5 statlig porselen i stedet for riksv\xc3\xa5penet. Harry S. Truman fikk emblemet utformet p\xc3\xa5 nytt 26. oktober 1945 ved at sirkelen av stjerner ble utvidet f\xc3\xb8rst fra 48 til 49, og s\xc3\xa5 til 50, etter at Alaska og Hawaii ble med i unionen. Dessuten ble \xc3\xb8rnens stilling snudd ved \xc3\xa5 bli vendt mot sin h\xc3\xb8yre side, alts\xc3\xa5 med blikket vendt mot olivengrenen. Dette skulle symbolisere at USA foretrekker fred. Slik ble emblemet mer likt \xc3\xb8rner i europeisk heraldikk.'